Diari Oficial de la Generalitat Valenciana


Sumari del DOGV 3941, del 16-02-2001 (2001/1448)

ACORD de 13 de febrer de 2001, del Govern Valencià, pel qual es determina la forma d'aplicació de les mesures cautelars en l'àmbit comprés per l'Ordre de 12 de febrer de 2001, de la Conselleria de Medi Ambient, d'inici dels treballs de revisió del Pla d'Ordenació dels Recursos Naturals de la Marjal de Pego-Oliva, durant la seua tramitació.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3941

Data del DOGV
:   16-02-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/1448


Data del document
:   13-02-2001

Organisme emissor
:   Conselleria de Medi Ambient

Tipus de document
:   Acord

Anàlisi jurídica

 Descriptors 

:   * Pego
    * Oliva
    * programa d'actuació
    * zona humida

ACORD de 13 de febrer de 2001, del Govern Valencià, pel qual es determina la forma d'aplicació de les mesures cautelars en l'àmbit comprés per l'Ordre de 12 de febrer de 2001, de la Conselleria de Medi Ambient, d'inici dels treballs de revisió del Pla d'Ordenació dels Recursos Naturals de la Marjal de Pego-Oliva, durant la seua tramitació. [2001/X1448]
  
El Govern Valencià, en la reunió del dia 13 de febrer de 2001, adoptà l'acord següent:
  
L'inici dels treballs de revisió d'un Pla d'Ordenació dels Recursos Naturals (PORN) permet l'aplicació de mesures cautelars amb la finalitat de garantir el compliment de les seues previsions a partir de la seua aprovació i entrada en vigor.
  
Algunes de les mesures cautelars aplicables, conforme a l'article 28.1 de la Llei 11/1994, de 27 de desembre, de la Generalitat Valenciana, d'Espais Naturals Protegits de la Comunitat Valenciana, es fixen mitjançant ordre de la Conselleria de Medi Ambient, d'inici de l'elaboració del PORN. A més, el número 2 del citat article 28 permet, mitjançant acord del Govern Valencià, a proposta del conseller de Medi Ambient, la determinació de la forma en què les mesures cautelars han d'aplicar-se a cada cas.
  
El Parc Natural de la Marjal de Pego-Oliva compta amb un Pla d'Ordenació dels Recursos Naturals, aprovat pel Govern Valencià mitjançant el Decret 70/1999, de 4 de maig. Des de finals de 1999 fins a la data, el Pla ha estat aplicat en tot el seu àmbit. L'objecte fonamental d'aquest Pla és compatibilitzar l'aprofitament, principalment agrícola i ramader, amb la protecció dels valors naturals, sent-ne peça clau per a aquest fi una utilització racional de l'aigua.
  
L'aplicació de les previsions del Pla d'Ordenació dels Recursos Naturals ha posat de manifest l'existència d'alguns desajustaments en la zonificació, tal com ha constatat la Comissió de Seguiment del Maneig de l'Aigua, creada per Resolució del conseller de Medi Ambient de data 2 de març de 2000. De tal manera que alguns terrenys que es van declarar de protecció ecològica, apareixen amb major aptitud per a ser cultivats d'acord amb el règim hídric de la marjal. Al contrari, altres terrenys declarats aptes per al cultiu de l'arròs pel PORN han resultat de quasi impossible explotació per les seues condicions hídriques, presentant característiques que facilitarien la seua ràpida recuperació naturalística. Tot això ha portat aparellada una utilització poc racional del recurs de l'aigua. La conseqüència és que amb la zonificació proposada era difícil la consecució dels objectius previstos pel Pla d'Ordenació dels Recursos Naturals, procedint, en bona lògica, la seua revisió.
  
Totes aquestes circumstàncies han estat analitzades i apareixen detallades en estudis emesos per la Universitat Politècnica de València i pels tècnics de la Conselleria de Medi Ambient. Com a conseqüència d'aquests estudis i de l'experiència pràctica de l'aplicació del PORN, resulta una nova proposta d'usos que escau posar en pràctica provisionalment.
  
Efectivament, per les circumstàncies descrites no és aconsellable, sota pena d'una utilització poc racional de l'aigua i un aprofitament agrícola poc d'acord amb la realitat, continuar aplicant les previsions del Pla vigent. S'escau, doncs, suspendre'n, cautelarment l'aplicació.
  
No obstant això, per a evitar un buit perniciós per a la marjal, mentrestant s'aprova la revisió del Pla d'Ordenació dels Recursos Naturals, i amb la finalitat de compatibilitzar l'aprofitament agrícola amb la conservació dels valors naturals del Parc Natural, el cultiu de l'arròs, hortalisses i fruiters haurà de realitzar-se conforme a les previsions que inicialment s'han avançat en els estudis realitzats pel Centre Valencià d'Estudis del Rec de la Universitat Politècnica de València.
  
Durant l'elaboració i tramitació del document, la seua aplicació permetrà una comprovació empírica d'aquest, i realitzar els ajustos necessaris abans de la seua aprovació definitiva.
  
De conformitat amb tot allò que s'ha exposat, a proposta del conseller de Medi Ambient, el Govern Valencià
  
ACORDA
  
Primer
  
Suspendre cautelarment la vigència del Pla d'Ordenació dels Recursos Naturals del Parc Natural de la Marjal de Pego-Oliva.
  
Segon
  
La realització d'activitats que suposen una alteració o transformació de la realitat física o biològica, tals com cultius d'arròs, fruiters o hortalisses, en l'àmbit definit per l'ordre de la Conselleria de Medi Ambient, d'inici dels treballs de revisió del PORN, requerirà informe previ de la Conselleria de Medi Ambient.
  
Als efectes de l'emissió dels informes previs per a determinar els usos i activitats que provisionalment, durant la vigència de les mesures cautelars, podran desenvolupar-se en els terrenys afectats per la revisió del PORN, s'adjunta com a annex el pla d'usos provisional.
  
Tercer
  
Suspendre l'aprovació definitiva de qualsevol instrument de planejament urbanístic en l'àmbit afectat per la revisió del PORN.
  
Quart
  
Suspendre l'atorgament de llicències municipals per als actes que suposen una transformació sensible de la realitat física i biològica o hagen de dificultar o impossibilitar la consecució dels objectius de la declaració d'Espai Natural Protegit, excepte informe favorable de la Conselleria de Medi Ambient
  
Cinqué
  
Supeditar les autoritzacions d'aprofitaments forestals i cinegètics a l'informe favorable de la Conselleria de Medi Ambient.
  
Sisé
  
Les mesures cautelars previstes en el present acord seran d'aplicació directa fins al moment en què es produïsca l'entrada en vigor de la Revisió del Pla d'Ordenació dels Recursos Naturals de la Marjal de Pego-Oliva, no podent superar en cap cas una vigència màxima de tres anys, de conformitat amb el que disposa l'article 28.4 de la Llei 11/1994, de 27 de desembre, de la Generalitat Valenciana, d'Espais Naturals Protegits de la Comunitat Valenciana.
  
Seté
  
El present acord tindrà efectes des de l'endemà de la seua publicació en el Diari Oficial de la Generalitat Valenciana.
  
València, 13 de febrer de 2001
  
El conseller secretari del Govern Valencià,